En runde i to slag under par giver Thorbjørn Olesen en fin placering efter førstedagen af Made in Denmark.

Thorbjørn Olesen vil ligesom Thomas Bjørn lege med helt fremme ved Made in Denmark i Himmerland. Den 23-årige dansker åbnede torsdag med en runde i 69 slag - to under banens par. Olesen gjorde det godt og spillede stabilt under vanskelige forhold, hvor spillerne skulle forholde sig til en kraftig vind. Det blev til et scorekort med to birdies og 16 huller i par. Klokken 18.15, hvor flere spillere endnu mangler at færdiggøre åbningsrunden, rækker det til en fjerdeplads for Olesen. Den første European Tour-turnering på dansk jord i 11 år føres an af en trio bestående af Thomas Bjørn, chilenske Felipe Aguilar og Bradley Dredge fra Wales. De tre førende åbnede med en runde i 66 slag - fem under banens par. Torsdagens runde er ifølge arrangørerne blevet overværet af mere end 13.000 tilskuere. /ritzau/